Kommissionens beslutning

af 10. januar 2003

om ændring af beslutning 2001/783/EF for så vidt angår beskyttelses- og overvågningszoner i forbindelse med bluetongue og betingelser for transport af dyr til omgående slagtning

(meddelt under nummer K(2002) 5562)

(EØS-relevant tekst)

(2003/14/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/75/EF af 20. november 2000 om vedtagelse af specifikke bestemmelser vedrørende foranstaltninger til bekæmpelse og udryddelse af bluetongue(1), særlig artikel 8, stk. 2, litra d), og stk. 3, artikel 9, stk. 1, litra c), og artikel 12, stk. 1, og

ud fra følgende betragtninger:

(1) På baggrund af udviklingen i bluetonguesituationen i fire medlemsstater i 2001 blev Kommissionens beslutning 2001/783/EF af 9. november 2001 om iagttagelsesdistrikter og overvågningsområder i forbindelse med bluetongue og om regler for dyretransporter ind og ud af disse zoner(2), senest ændret ved beslutning 2002/906/EF(3), vedtaget.

(2) Det fremgår af resultaterne af den spanske epidemiologiske undersøgelse, at Balearerne er fri for bluetongue, og de bør derfor efter anmodning fra Spanien udgå af bilag I B til beslutning 2001/783/EF.

(3) Da serotype 2 er den eneste serotype, der er i omløb i provinserne Isernia og Aquila, bør den epidemiologiske situation i disse to provinser betragtes som svarende til den epidemiologiske situation i Lazio og Toscana. Efter anmodning fra Italien bør de to provinser derfor flyttes fra bilag I A, der indeholder en liste over områder, hvor serotype 2 og 9 er i omløb, til bilag I C, der indeholder en liste over områder, hvor kun serotype 2 er i omløb.

(4) I vektorens aktivitetsperiode og efter vaccinationskampagnernes afslutning i 2002 har viruscirkulationen været lige så ringe i de områder, der er nævnt i bilag I B, som i de områder, der er nævnt i bilag I C, og de to bilag bør derfor lægges sammen, fordi de nu epidemiologisk svarer til hinanden.

(5) Det bør tillades, at der transporteres dyr til slagtning, hvis der ikke er nogen risiko for kontakt mellem dyrene og vektorer fra det sted, hvor dyrene føres ind i en ikke-spærret zone, til slagteriet.

(6) Beslutning 2001/783/EF bør ændres i overensstemmelse hermed.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 2001/783/EF foretages følgende ændringer:

1) I artikel 2 udgår fjerde led.

2) Artikel 5, litra a), affattes således:

"a) der enten ikke er blevet påvist tilstedeværelse af virus i et område på mindst 20 km omkring oprindelsesbedriften i mindst 100 dage før transporten,

eller - hvis det er obligatorisk at vaccinere i et epidemiologisk vigtigt område omkring dyrenes oprindelsessteder, og over 80 % af dyrene er omfattet, og dyrene er blevet vaccineret mere end 30 dage tidligere - der er foretaget en risikovurdering i hvert enkelt tilfælde af, om der har været kontakt mellem dyr og vektorer under transporten fra ankomsten til en ikke-spærret zone til slagteriet, idet følgende tages i betragtning:

i) afstanden fra det sted, hvor dyrene føres ind i den ikke-spærrede zone, til slagteriet, og de entomologiske data for denne rute

ii) det tidspunkt på døgnet, hvor transporten finder sted, i forhold til de tidspunkter, hvor vektorerne er aktive

iii) den eventuelle brug af insekticider i henhold til direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf(4)"

3) Bilag I affattes som angivet i bilaget til denne beslutning.

Artikel 2

Medlemsstaterne ændrer deres handelsforanstaltninger for at bringe dem i overensstemmelse med denne beslutning, og de bekendtgør straks offentligt, hvilke foranstaltninger der er truffet. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 10. januar 2003.

På Kommissionens vegne

David Byrne

Medlem af Kommissionen

(1) EFT L 327 af 22.12.2000, s. 74.

(2) EFT L 293 af 10.11.2001, s. 42.

(3) EFT L 313 af 16.11.2002, s. 30.

(4) EFT L 125 af 23.5.1996, s. 10.

BILAG

""

BILAG I

(Beskyttelses- og overvågningszoner)

BILAG I A

Italien:

Sicilien: Agrigento, Caltanisetta, Catania, Enna, Messina, Palermo, Ragusa, Siracusa og Trapani

Calabria: Catanzaro, Cosenza, Crotone, Reggio Calabria og Vibo Valentia

Basilicata: Matera og Potenza

Puglia: Bari, Brindisi, Foggia, Lecce og Taranto

Campania: Avellino, Benevento, Caserta, Napoli og Salerno

BILAG 1 B

Frankrig:

Corse du sud og Haute Corse

Italien:

Sardien: Cagliari, Nuoro, Sassari og Oristano

Lazio: Viterbo, Latina, Frosinone og Roma

Toscana: Grosseto, Livorno, Pisa og Massa-Carrara

Molise: Isernia

Abruzzo: Aquila

BILAG 1 C

Grækenland: alle nomes.